ગુરદાસપુરના હુમલાખોરો નદી માર્ગેથી આવ્યા હોવાનું સ્વીકાર્યા પછી આ માર્ગે તકેદારી કેમ વધારવામાં ન આવી એ પ્રશ્ન છે. રાજ્ય સરકારે ત્યારે પણ એવી દલીલ કરી હતી કે સરહદની સુરક્ષાનું કામ કેન્દ્ર સરકારનું છે, રાજ્ય સરકારનું નહીં. આજે પઠાણકોટના હુમલા વખતે પણ રાજ્ય સરકારે આવી જ દલીલ કરી છે. આ દલીલ સાચી છે, પરંતુ તેનો ઉપયોગ જવાબદારીમાંથી છટકબારી તરીકે થવો ન જોઈએ. નદીનો વિસ્તાર છે એ માત્ર સરહદ નથી. એ એક એવો ગેપ અથવા કહો કે અવકાશ છે કે જેનો ઉપયોગ માદક પદાર્થોની હેરફેર જેવી ગુનાખોરી માટે પણ થતો હોય ત્યારે રાજ્ય સરકાર તકેદારીની બાબતમાં સાવ ઉદાસીન વલણ અપનાવે એ વિચિત્ર લાગે છે.